作者:吳文英
標題:高山流水
內容:素弦一一起秋風。寫柔情、都在春蔥。徽外斷腸聲，霜霄暗落驚鴻。低顰處、翦綠裁紅。仙郎伴、新制還賡舊曲，映月簾櫳。似名花並蒂，日日醉春濃。吳中。空傳有西子，應不解、換徵移宮。蘭蕙滿襟懷，唾碧總噴花茸。後堂深、想費春工。客愁重、時聽蕉寒雨碎，淚溼瓊鍾。恁風流也稱，金屋貯嬌慵。